text: РЕШЕНИЕ НА СЪВЕТА
  от 14 април 2014 година
  относно ратификацията или присъединяването на държавите членки в интерес на Европейския съюз към Международната конвенция от Хонконг от 2009 г. за безопасно и екологосъобразно рециклиране на кораби
  (2014/241/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 6, буква а), подточка v) и параграф 8, първа алинея от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  Международната конвенция от Хонконг от 2009 г. за безопасно и екологосъобразно рециклиране на кораби (наричана по-долу „Конвенцията“) беше приета на 15 май 2009 г. под егидата на Международната морска организация (ММО) в резултат на разискванията на Международната конференция за безопасно и екологосъобразно рециклиране на кораби. Конвенцията третира проектирането, строежа, експлоатацията и подготовката на корабите, за да се улесни безопасното им и екологосъобразно рециклиране, без да се засягат безопасността и експлоатационната ефективност на корабите. Тя разглежда и безопасната и екологосъобразна експлоатация на съоръженията за рециклиране на кораби, както и създаването на подходящ механизъм за принудително изпълнение при рециклирането на кораби.
  (2)
  Конвенцията влиза в сила 24 месеца след датата на ратификация от най-малко 15 държави, чийто комбиниран търговски флот съставлява най-малко 40 % от брутния тонаж на корабите от световния търговски флот и чийто общ максимален годишен обем на рециклиране на кораби през предходните 10 години представлява не по-малко от три процента от брутния тонаж на корабите от комбинирания търговски флот на същите държави.
  (3)
  В заключенията си от 21 октомври 2009 г. Съветът твърдо насърчи държавите членки да ратифицират приоритетно Конвенцията, за да улеснят влизането ѝ в сила възможно най-рано и да осигурят реална и ефикасна промяна по места.
  (4)
  Регламент (ЕС) № 1257/2013 на Европейския парламент и на Съвета (1) си поставя за цел, наред с другото, да сведе до минимум и доколкото е възможно, да отстрани вредните последици за човешкото здраве и околната среда, причинени от рециклирането на кораби, и да улесни ратификацията на Конвенцията. Член 5, параграф 9, член 7, параграф 2, член 10, параграфи 1 и 2 и член 12, параграфи 1 и 3 от този регламент предвиждат законодателството на Съюза да бъде приведено в съответствие с Конвенцията. Член 32, параграф 4 се позовава на случая на държавите членки, които не разполагат с кораби, плаващи или регистрирани под тяхно знаме, или които са затворили националните си корабни регистри. Държавите членки могат да се освободят от прилагането на някои разпоредби на регламента, доколкото няма регистрирани кораби под тяхно знаме.
  (5)
  Съюзът не може да се присъедини към Конвенцията, тъй като страни по нея могат да бъдат само държави.
  (6)
  Във връзка с това Съветът следва да разреши на държавите членки, които притежават кораби, плаващи или регистрирани под тяхно знаме и попадащи в обхвата на Конвенцията, да я ратифицират или да се присъединят към нея,
  ПРИЕ НАСТОЯЩОТО РЕШЕНИЕ:
  Член 1
  На държавите членки се разрешава да ратифицират или да се присъединят към Международната конвенция от Хонконг от 2009 г. за безопасно и екологосъобразно рециклиране на кораби, що се отнася до частите, попадащи в обхвата на изключителната компетентност на Съюза.
  Член 2
  Държавите членки, които са ратифицирали или са се присъединили към Конвенцията, уведомяват Комисията за това в срок от 6 месеца от датата, на която са депозирали инструментите си за ратификация или присъединяване при генералния секретар на ММО.
  До 31 декември 2018 г. Съветът ще направи преглед на напредъка на процеса на ратификация.
  Член 3
  Адресати на настоящото решение са държавите членки.
  Съставено в Люксембург на 14 април 2014 година.